Nariadenie Komisie (EHS) č. 600/79
z 29. marca 1979,
ktorým sa mení a dopĺňa nariadenie (EHS) č. 2237/77, pokiaľ ide o dátum zavedenia nového formuláru výkazu poľnohospodárskeho podniku v Taliansku a Luxembursku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa zriaďuje sieť na zber účtovných dát o príjmoch a podnikateľskej činnosti poľnohospodárskych podnikov v Európskom hospodárskom spoločenstve, [1] naposledy zmenené a doplnené nariadením (EHS) č. 2910/73, [2] a najmä na jeho článok 7,
keďže nariadenie Komisie (EHS) č. 2237/77 [3] stanovilo položky, ktoré sa majú uvádzať vo výkaze poľnohospodárskeho podniku, používanom na stanovenie príjmu poľnohospodárskych podnikov;
keďže bolo možné prekonať ťažkosti pôvodne predpokladané v Luxembursku od roku 1978 pri používaní nového formuláru výkazu poľnohospodárskeho podniku; keďže v prípade uvedeného členského štátu bude možné predložiť účtovné údaje za účtovný rok 1978 v novom výkaze poľnohospodárskeho podniku;
keďže technické ťažkosti, ktoré sa vyskytli v Taliansku pri príprave nástrojov potrebných na používanie nového výkazu poľnohospodárskeho podniku, zabraňujú jeho racionálnemu použitiu na zber účtovných údajov za účtovný rok 1979; keďže je preto výhodné, aby výkaz poľnohospodárskeho podniku, používaný pre predchádzajúce účtovné roky zostal v platnosti v priebehu účtovného roku 1979;
keďže v Taliansku boli prijaté všetky potrebné opatrenia na zabezpečenie primeraného uplatňovania nového výkazu poľnohospodárskeho podniku pri zbere účtovných údajov za účtovný rok 1980;
keďže je potrebné opraviť chybu v nemeckej verzii v znení položky 145, týkajúcej sa ostatných kŕmnych rastlín, a chybu vo všetkých jazykových verziách v znení položky 157, týkajúcej sa pestovateľských škôlok;
keďže opatrenia stanovené v tomto nariadení sú v súlade so stanoviskom Výboru pre poľnohospodársku účtovnú dátovú sieť,
PRIJALA TOTO NARIADENIE:
Jediný článok
Nariadenie (EHS) č. 2237/77 sa mení a dopĺňa takto:
1. druhý odsek článku 2 sa nahrádza takto:
"Tieto ustanovenia sa však uplatnia prvýkrát vo Francúzsku a Írsku na účtovné údaje za účtovný rok 1979 a v Taliansku na účtovné údaje za účtovný rok 1980. Účtovné roky 1979 a 1980 sa začínajú medzi 1. januárom a 1. júlom 1979 a medzi 1. januárom a 1. júlom 1980."
2. Položka 145 v prílohe II v nemeckej verzii znie takto:
"Sonstige Futterpflanzen: der gesamte Futteranbau, der in der Fruchtfolge steht und weniger als 5 Jahre lang die gleiche Fläche beansprucht (einjähriger und mehrjähriger Futteranbau ohne Ackerwiesen)."
3. Položka 157 v prílohe II sa nahrádza takto:
"Pestovateľské škôlky: vrátane révových škôlok; bez lesných škôlok, ktoré slúžia potrebám poľnohospodárskeho podniku."
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. marca 1979